SLOVENIJA Z ZOBOTREBCEM V USTIH

Bojan Grobovšek

Pred kratkim je znani slovenski tednik na zadnji strani objavil fotografijo madžarskega vodje Viktorja Órbana, kako poljublja roko soprogi predsednika slovenskega parlamenta. Uprizoril je znamenitini madžarski *K*é*zet csókolom!* (prev. Poljubljam roko). Spomin me je nemudoma ponesel na Poljsko, kjer damam prav tako na veliko poljubljajo roke. Tam s tem izvajajo znameniti poljski *Całuje rączki!* (prev: Poljubljam roko). Spomnil sem se tudi visoke zahodnoevropske diplomatske predstavnice v Varšavi, ki ji je poljubljanje rok šlo močno na živce in je proti koncu 90-ih let prejšnjega stoletja hudomušno in seveda v družbi, kjer ni bilo Poljakov, izrazila upanje, da se bo na Pojskem z vstopom v EU prenehalo s takšnim početjem. Pa se to ni zgodilo in danes si ni prav nič težko predstavljati na primer vodilnega poljskega konservativnega politika Jarosława Kaczyński, kako z izrazom ostarelega prvoobhajanca izvaja obred pozdravljanja dam z rahlim cmokom na njihove ročice.

Na Madžarskem in Poljskem, kjer je bilo v primerjavi z ostalimi evropskimi državami sorazmerno zelo veliko aristokratov, so se razne tradicije zadržale. Sedanja konservativna režima v teh državah sta marsikatero tradicijo in s tem miselnost potegnila iz naftalina ali pa jo pogrela. Navkljub poljubljanju rok nežnemu spolu s strani vodij njunih vlad pa nekatere poteze nič ne kažejo na to, da bi njunima vladama šlo za večjo enakopravnost žensk ali konkretno za to, da bi na primer ženske odločale o svoji spolni usmeritvi in o svojem telesu.

Madžarska in Poljska postajata zaradi tega, zaradi nespoštovanja evropskega prava ter zaradi vprašljivega odnosa do medijske svobode in svobode izražanja za Bruselj vse večji problem. V Bruslju je opaziti tudi zaskrbljenost, da Slovenija ne bi krenila po poti madžarskega in poljskega konservativnega režima. Še večja zaskbljenost zaradi tega je seveda prisotna pri zelo mnogih v Sloveniji. Ker sem se osredotočil na poljubljane rok in fevdalno, aristokratsko podlago takšnega početja, me je tozadevno obšlo olajšanje, saj se mi je zdelo, da sem našel kronski argument, da Slovenija pač ne bo krenila po takšni poti. Lepo prosim, Slovenci in poljubljanje rok je malodane *contradictio in adiecto*! Svoje aristokracije nismo imeli, predvsem pa je naš narodni junak kmetavz Martin Krpan, ki je s svojimi manirami spravil v obup ves dunajski dvor. Pred par leti je bil z mesarico na rami celo maskota slovenskega knjižnega sejma, po novem pa se v Krpana našemijo tudi slovenki veleposlaniki pri predajanju poverilnic. In ko sem dalje brskal po memoriji, sem ugledal, kako si je kmalu po nastanku naše države zelo visok novokomponirani diplomat in predstavnik našega zunanjega ministrstva na Dunaju pred kopico tujih veleposlanikov, ki so takrat še iz Avstrije pokrivali Slovenijo, pri mizi z vilico čistil nohte. Še danes je zelo opazen in glasen veleposlanik naše države. In še je marsikaj podobnega v memoriji. Vidim zelo, zelo visokega predstavnika naše vlade, kako v Bruslju kratko pred prvim slovenskim predsedovanjem Svetu EU po jedi s zobotrebcem v ustih bere časopis. Zobotrebec je bil povsem viden, ni ga zakrival z roko, občasno ga je prijel in zavrtel. Moja mati, ki ni bila prav nič aristokratskega izvora, vendar pa je imela manire, bi ob tem v stari ljubljanščini rekla: » Kako *ordiner* (prev.: prostaško)!».

Si predstavljate, da bi predstavnik slovenske vlade na ravni Viktorja Orbana z zobotrebcem v ustih poljubljal damam roko? Ob takšnih predstavah človeka malce zvije smeh. Nak, mi pa res nismo Madžarska ali Poljska!

No ja, naše nepoljubljanje rok ne more biti jamstvo, da Slovenija zagotovo ne po krenila po madžarski in/ali poljski poti. Sicer pa bodo na Madžarskem pa tudi na Poljskem volitve. In če bo tam zmagala opozicija, bo tam manj poljubljanja rok. Volitve pa bodo tudi pri nas. Pa še to: ob pisanju teh vrstic mi je Krpan postal malce bolj simpatičen, pa še sam ne vem čisto točno zakaj.